Cormac mac Cuillenáin and the jesters
Tri briathra do-ratt Coprmac mac Cuildenain. .i. nach biad en-aghaid re a lind gan tri neithe do denam .i. cen ní do tiodhnacadh & cen ilceola anaitenta d' eistecht & gan iarmeirge dutrachtach do denam i n-onóir In aird-righ.
Et In aghaid re c-cath do tabairt dó do Cerball mac Muiregain do-battar triar crossan fa mór airmittin & gratsa aicce ina focair In aghaid-sin. Et do-rat duine tri h-ubla mora aidble do Corpmac et adubairt; ‘A crossana,’ ar se, ‘da n-derntai airfitedh amarach dam, do-gebhtai na h-ubla sech In slogh uile,’ & do-gabattar do laimh co n-dingnedis ge mad beo marbh iat. ‘Tabraidh mo lamh fa comhall-sin,’ ar Corbmac, & do-naiscc orra amlaid-sin, & tuccadh In cath
arna marach & do-rochair Cormac ann. Et ar t-techt na h-aidhce da n-ionnsaighe adubairt Cerball: ‘Eirgidh nech uaibh,’ ar se, ‘d' fis an armaigh & do fechain Corbmaic an comhaillfed-se a luighe.’ & do-cuaidh In techtaire dia fis & mar do-bí ann at-connairc cinnu na c-crosan ic com-aentuccud cum a cele.
Is ann adubairt Gegan, an brathair ba h-amhra & ba h-aireghda dibh: ‘Druididh cuccainn ille,’ ar se, ‘et an f-fedabair cuin do-gabhabair do laimh airfittedh do denam do mac Cuilennain et as mor an feidhm a dingbáil airfidigh do denam dó, & dá madh beo sinde, do-génmais a airpeitedh & do-cedaigh In Coimdhe dún a airfidedh-somh et sind marbh.’ Et at-bert Gegan na roinn-si: Truaghan sin, a Rí na righ,
a Rí firen fichtib sluaigh,
is eolcaire na gach ceol
ceol na c-cend In aidche fuair.
A chind Gégain, druid ille,
co n-dernamais coinircle,
mór inní fa t-tuccsam láimh
airfeitedh mic Cuilendain.
Ar t-triur brathar dúin aréir
maith ar lathar imon sluagh,
anocht ge 'táit ar tri cind
acc airfittedh co tim truagh.
Uch monuar on uch monuar,
ge gerr ó dhomnach go luan
as giorra bíos rí na nell
ag denam trein go m-ba truagh.
Do-rat uball cech fir dún
flaith do-bí ag fulang na sluagh,
agus do-naiscc oirn da deoin
co n-dingnemis ceol bud truagh.
O do-tuit Pol le Neir — 
sgel mor isa domhan toir — 
nochar faccbadh ar In n-glend
indsamhail chinn Corbmaic cain.
Uchan, ach,
do-tuit Cormac isin cath,
o thesta a sil asin m-bith,
maisi righ Caisil at-bath.
Corbmac a Tulach na righ
do-badh rí ar Mumain muadh
gach ni do-fuighill a bel,
do-fuiling gach tren Is grach truagh.
Maith do suidhe dabach mór,
maith do dluighe ralach ruadh,
maith do tabairt laich i l-lén,
maith do denamh trén do truagh.
Camhair-so, coisccidh bhar c-ceol,
mithid dibh eistecht monuar,
beiridh bennachtain anocht
is eirgidh chum bhar c-corp truagh.